8 Ke hobane’ng ha ho le bohlokoa hore re memele batho libokeng, le ha a ka tla ha ’ngoe feela? Ba tla bona phapang pakeng tsa bolumeli ba ’nete le ba bohata. (Esa. 65:13) Banyalani ba bang ba Amerika e leng ’mè Linda le ntate Ray ba ile ba bona phapang ena. Ba ile ba etsa qeto ea ho batla bolumeli ba ’nete ka hore ba ee kerekeng e ’ngoe le e ’ngoe e teng sebakeng seo ba neng ba lula ho sona le hoja li ne li le ngata ebile li ruta lintho tse sa tšoaneng. Lebaka ke hobane ba ne ba lumela ho Molimo ba bile ba utloa ba batla ho mo sebeletsa. Li sa tloha feela, ba ne ba lumellane ka hore ba batlane le kereke eo litho tsa eona li itšoarang joaloka batho ba sebeletsang Molimo le hore ba tle ba ithutile ntho e ’ngoe ha ba le moo. Ka bomalimabe, ho ile ha feta lilemo ba s’o fumane ntho ena eo ba neng ba e batla le hoja ba ne ba se ba ile kerekeng e ’ngoe le e ’ngoe e teng sebakeng seo. Ba ne ba sa rua molemo oa letho, le litho tsa kereke li ne li sa itšoare joaloka batho ba sebeletsang Molimo. Ha ba arohana kerekeng ea ho qetela eo ba ileng ho eona, ’mè Linda o ile a ea mosebetsing eaba ntate Ray eena o ea hae. Ha a le tseleng e eang hae o ile a bona Holo ea ’Muso eaba o etsa qeto ea ho pota. Ha aa ka ikoahlaela hore ebe o ile a ea moo kaha o ile a fumana batho ba apereng ka tsela e hlomphehang ba bile ba rata batho. O ile a lula setulong se ka pele-pele ’me a thabela tsela eo Bibele e neng e hlalosoa ka eona. Ho ile ha e-ba joalokaha eka ntate Ray o bua mantsoe a moapostola Pauluse a reng: “Ka sebele Molimo o har’a lōna.” (1 Bakor. 14:23-25) Ho tloha ka nako eo, e ile eaba ha ho sa na Sontaha sa mahala, hamorao o ile a qalella ho ea libokeng tsa har’a beke. ’Mè Linda le eena o ile a mo latela eare ha ba le lilemong tsa bo-70 ba qala ho ithuta Bibele ba ba ba kolobetsoa.